## MODELI PËR DOKUMENTIN KONSULTATIV

**Për projektvendimin “Për miratimin e Strategjisë Ndërsektoriale të Menaxhimit të Integruar të Kufirit 2021-2027 dhe Planit të Veprimit 2021-2023”**

|  |
| --- |
| Ministria e Brendshme fton qytetarë, organizata të shoqërisë civile, komunitetin akademik dhe përfaqësues të tjerë të publikut të interesuar për të kontribuar përgjatë procesit të konsultimit publik të projektvendimit “Për miratimin e Strategjisë Ndërsektoriale të Menaxhimit të Integruar të Kufirit 2021-2027 dhe Planit të Veprimit 2021-2023”. Ministria e Brendshme mirëpret:* Komente të përgjithshme publike mbi misionin, qëllimit të politikave dhe objektivave specifikë të vendosura në këtë dokument strategjik.
* Komente nga cilido që mund të njohë fushën e rendit dhe sigurisë publike, pjesë e fushës së përgjegjësisë së Ministrisë së Brendshme si dhe në mënyrë specifike në fushën e sigurisë kufitare dhe menaxhimit të integruar të kufijve.

Kontributet tuaja do të konsiderohen përgjatë procesit të përmirësimit të mëtejshëm të projektvendimit. Zyra e Ministrisë së Brendshme do të përmbledhë të gjitha sugjerimet dhe japë sqarime për mënyrën se si ato janë reflektuar në aktin e përmendur, dhe në rast se sugjerimet nuk reflektohen në projektvendim. |

Kohëzgjatja e konsultimeve:

|  |
| --- |
| Konsultimi publik do të zgjasë 2 javë, nëpërmjet publikimit në RENJK, nga data 04 nëntor deri më 15 dhjetor 2020. |

Si të përgjigjeni:

|  |
| --- |
| Mund të merrni pjesë në procesin e konsultimeve publike duke dërguar komente/kontribute për projektin:* Duke plotësuar formularin online të Regjistrit Elektronik për Projektligjin, në adresën elektronike: <http://www.konsultimipublik.gov.al>.
* Me email duke dërguar propozimet/sugjerimet tuaja në adresën e koordinatorit të konsultimit publik për Ministrinë e Brendshme Keti Suli, në adresën: keti.suli@mb.gov.al.
* Me shkresa zyrtare nga ministritë e linjës.
 |

|  |
| --- |
| Të dhënat e kontaktit të koordinatorit përkatës për konsultime publike dhe /ose të ndonjë personi tjetër të cilit i drejtohen pyetjet:Znj. Keti Suli - Koordinatore e Konsultimit Publik, e-mail keti.suli@mb.gov.al. Z. Idriz Haxhiaj - Drejtor i Politikave dhe Strategjive të Rendit dhe Sigurisë Publike, e-mail idriz.haxhiaj@mb.gov.al. Znj. Antoneta Hoxha – Specialiste e Sektorit të Politikave dhe Strategjive, Drejtoria e Politikave dhe Strategjive të Rendit dhe Sigurisë Publike, e-mail antoneta.hoxha@mb.gov.al.  |

Datat dhe vendet e takimeve publike:

|  |
| --- |
| Gjatë vitit 2020 janë zhvilluar vazhdimisht takime të grupit ndërinstitucional të punës, me ekspert në fushën e sigurisë kufitare. |

Sfondi i propozimit legjislativ

|  |
| --- |
| Projektvendimi i Këshillit të Ministrave synon miratimin e Strategjisë së re Ndërsektoriale të Menaxhimit të Integruar të Kufirit 2021-2027 dhe Planit të Veprimit 2021-2023, pas përfundimit të zbatimit të Strategjisë së Menaxhimit të Integruar të Kufirit dhe Planit të Veprimit 2021-2027. Ky projektvendim ka për qëllim menaxhimin e integruar të kufirit, koordinimin dhe veprimin e përbashkët të autoriteteve të përfshira në sistemin MIK, për të minimizuar kërcënimet ndaj sigurisë kufitare, kushtet e brendshme të sigurisë dhe pjesë të sistemit të përgjithshëm të sigurisë të Republikës së ShqipërisëMinistria e Brendshme në bashkëpunim me institucionet e tjera e përfshira në MIK, në rolin e institucionit lider, ka hartuar Strategjinë Ndërsektoriale të Menaxhimit të Integruar të Kufirit 2021-2027 dhe Planit të Veprimit 2021-2023, dhe ka planifikuar objektiva strategjikë dhe specifikë konkret për çështjet e menaxhimit të kufirit. Strategjia Ndërsektoriale e Menaxhimit të Integruar të Kufirit 2021-2027 dhe Plani i Veprimit 2021-2023, parashikon objektiva strategjikë, objektiva specifikë si dhe masat përkatëse që duhet të realizohen për përmbushjen e këtyre objektivave sipas afateve të përcaktuara.Ky dokument ka si qëllim jetësimin dhe realizimin në kohë dhe më cilësi të 3 objektivave strategjikë, duke synuar të përcaktojë drejtimet e duhura për të përmirësuar më tej standardet e sigurisë kufitare. Në këtë kuadër, ky dokument strategjik do të fokusohet në përmirësimin e mëtejshëm të kuadrit ligjor dhe rregullator me synim përafrimin me *acquis communitaire*, forcimit të kapaciteteve të analizës së riskut, krijimit të kapaciteteve të reja dhe përmirësimit të mëtejshëm të kapaciteteve teknologjike të kontrollit dhe mbikëqyrjes së kufirit, forcimit të mëtejshëm të burimeve njerëzore dhe kapaciteteve operacionale e profesionale të autoriteteve kompetente dhe agjencive që operojnë në kufi me qëllim parandalimin dhe goditjen e krimit ndërkufitar, forcimin e mëtejshëm të bashkëpunimit ndërkufitar (me vendet fqinje, vendet e rajonit, vendet anëtare të Bashkimit Evropian dhe agjencitë e tij si dhe me organizatat ndërkombëtare), konsolidimit dhe riorganizimit të strukturave të integruara në kufi, forcimit të kapaciteteve dhe koordinimit ndërinstitucional për kërkimin dhe shpëtimin e shtetasve në situata të rrezikshme në det, vendosjes së një mekanizmi të kontrollit të cilësisë dhe respektimit rigoroz të të drejtëve të njeriut.Strategjia synon arritjen e rezultateve nëpërmjet përpjekjeve në fushën e sigurisë kufitare, duke marrë parasysh mësimet e nxjerra nga dokumentet e mëparshme strategjike në këtë fushë, si dhe rekomandimeve në procesin e integrimit evropian. |

Propozimet

|  |
| --- |
| Projektakti përmban kontekstin strategjik i cili përshkruan qëllimin e hartimit të këtij dokumenti, 3 politikat (drejtime kryesore strategjike), kuadrin ligjor, arritjet dhe mësimet, qëllimin e politikave dhe objektiva specifikë të strategjisë, institucionet përgjegjëse që ngarkohen me zbatimin e saj, mënyrën e raportimit dhe monitorimit të strategjisë. Ky dokument mbështetet në 3 objektiva strategjikë si më poshtë: 1. Mbrojtja e sigurisë së brendshme dhe menaxhimi i flukseve migratore, me qëllim parandalimin e migracionit të parregullt, si dhe parandalimin dhe goditjen e krimit ndërkufitar;
2. Lehtësimi i qarkullimit legal të shtetasve dhe mallrave;
3. Respektimi i plotë i të drejtave themelore, përfshirë trajtimin e çdo individi me respekt të plotë për dinjitetin dhe mundësimin e qasjes në mbrojtjen ndërkombëtare atyre që kanë nevojë.

Qëllimet kryesore këtij dokumenti janë zhvillimi i një sistemi të integruar të administrimit të kufijve në përputhje me sistemin evropian të mbikëqyrjes kufitare, si dhe rrritja e sigurisë kufitare duke përmirësuar bashkëpunimin në të gjitha nivelet dhe forcimin e kapaciteteve administrative, infrastrukturore dhe teknike.Strategjia orientohet në 3 drejtime kryesore, të cilat ndahen në disa objektiva specifikë, si dhe masa e aktivitete të përcaktuara në përmbushje të tyre. Hartimi i këtyre objektivave, masave dhe aktiviteteve që duhet të kryhen, është bërë në bashkëpunim të ngushtë dhe gjithëpërfshirës me institucionet që kanë kontribuar në hartimin e këtij dokumenti. **Qëllimi i Politikës 1**, konsiston në 6 objektiva specifikë si:**Objektivi specifik 1:** Rritja e nivelit të përputhshmërisë me standardet evropiane dhe të Shengenit, në aspektin legjislativ, administrativ dhe institucional në fushën e menaxhimit të integruar të kufijve, veçanërisht në fushën e kontrollit dhe mbikqyrjes së kufirit dhe forcimi i bashkëpunimit ndëragjeci dhe bashkëpunimit ndërkombëtar.**Objektivi specifik 2:** Përmirësimi i Sistemit për mbikqyrjen e hapësirës detare, kontrollit kufitar dhe kërkim shpëtimit në det.**Objektivi specifik 3:** Reduktimi i vulnerabilitetit (ndjeshmërisë) në kufi duke reaguar në mënyrë më efektive me vendosjen e burimeve të disponueshme, bazuar në analizën e rrezikut të kryer dhe kërcënimit që mund të ndikojë në sigurinë kufitare, në përputhje me modelin e CIRAM të BE-së.**Objektivi specifik 4:** Bashkëpunim i zgjeruar ndërinstitucional në menaxhimin e integruar të kufijve për të përmirësuar trafikun ndërkufitar, përmirësimin e sigurisë kufitare, luftën ndaj krimit ndërkufitar, mbrojtjen e jetës, shëndetit dhe pronën e njerëzve, shëndetin e kafshëve, bimësinë dhe ekosistemet përgjatë kufirit shtetëror .**Objektivi specifik 5:** Forcimi i bashkëpunimit ndërkombëtar, veçanërisht me vendet fqinje, institucionet e BE-së dhe Agjencinë Europian të Rojes Kufitare dhe Bregdetare (FRONTEX) për çështjet e kufijve, parandalimin e migracionit të paligjshëm, krimin ndërkufitar dhe ripranimin e personave me qëndrim të parregullt.**Objektivi specifik 6:** Përmirësimi i sistemit të ripranimit (kthimit dhe pranimit) të shtetasve të huaj dhe vendas në përputhje me marrëveshjet e lidhura dhe në bashkëpunim me misionet diplomatike dhe konsullore. **Qëllimi i Politikës 2**, konsiton në 5 objektiva specifikë si:**Objektivi specifik 1:** Përmirësimi i infrastrukturës në Pikat e Kalimit Kufitar me qëllim krijimin e kushteve që sigurojnë kalim të lehtësuar dhe të sigurt në shtetasve dhe mallrave.**Objektivi specifik 2:** Negocimi dhe nënshkrimi i marrëveshjeve për ngritjen e Pikave të Përbashkëta të Kalimit Kufitar dhe Doganor.**Objektivi specifik 3:** Alokimi i burimeve të nevojshme njerëzore në Pikat e Kalimit të Kufitar në përputhje me fluksin e qarkullimit ndërkufitar.**Objektivi specifik 4:** Forcimi i kapaciteteve logjistike për zbulimin e dokumenteve të falsifikuara të udhëtimit.**Objektivi specifik 5:** Forcimi i kapaciteteve profesionale të rojeve kufitare që shërbejnë në Pikat e Kalimit Kufitare për identifikimin e dokumenteve te udhëtimit.**Qëllimi i Politikës 3**, konsiston në 3 objektiva specifikë si:**Objektivi specifik 1:** Përmirësimi i nivelit të respektimit, mbrojtjes dhe promovimit të të drejtave themelore, sjelljes profesionale të oficerëve të kontrollit kufitar, si dhe aftësive të tyre profesionale për përdorim më efikas të pajisjeve teknike, trajnimit dhe zhvillimit profesional.**Objektivi specifik 2:** Kontrolli i cilësisë në zbatimin e ligjit për menaxhimin e kufijve dhe sjellja e policëve dhe doganierëve të përfshirë në kontrollin kufitar dhe doganor të kryhet në përputhje aktet ligjore dhe nënligjore dhe me standardet e BE-së.**Objektivi specifik 3:** Sigurimi i qasjes në mbrojtjen ndërkombëtare atyre që kanë nevojë.Me qëllim realimin e objektivave strategjikë dhe specifikë të kësaj Strategjie, Agjencitë e Zbatimit të Ligjit, që ngarkohen me detyrime do të ndërhyjnë në fushat e mëposhtme:1. Kuadri Ligjor Rregullator;
2. Kuadri institucional;
3. Procedurat;
4. Burimet njerëzore dhe trajnimi;
5. Komunikimi dhe shkëmbimi i informacionit dhe IT;
6. Infrastruktura dhe Pajisjet.
 |

Pyetjet

|  |
| --- |
| *Jeni të ftuar të jepni komentet dhe kontributet tuaja për të gjitha aspektet e projekt-ligjit të propozuar.* * A jeni dakord me vizionin dhe qëllimet e politikave të Strategjisë Ndërsektoriale të Menaxhimit të Integruar të Kufirit 2021-2027 dhe Planit të Veprimit 2021-2023?
* A mendoni se ky lloj propozimi do të ndikojë në përmirësimin e sigurisë kufitare?
* A mendoni se projektvendimi i “Për miratimin e Strategjisë Ndërsektoriale të Menaxhimit të Integruar të Kufirit 2021-2027 dhe Planit të Veprimit 2021-2023” do të ndikojë në rritjen besimit të opinionit publik në strukturat /institucionet që veprojnë në fushën e sigurisë kufitare?
* A mendoni se miratimi i këtij projektvendimi do të sjellë rritje të standardeve lidhur me sigurinë kufitare?
* A jeni dakord me format e bashkëpunimit të agjencive shtetërorë që operojnë në kufi, bashkëpunimit ndërkombëtar në realizimin e menaxhimit të integruar të kufirit?
 |